Zs. Simon, poslanec: (2006-12-13):
Preto vás vyzývam, aby v ďalšom konaní, pán minister aj vy, aby ste zvážili tie pripomienky, hoc budú zo strany opozície, nato, aby tento zákon sa spriechodnil a skutočne slúžil v prospech ľudí, a nie v neprospech, resp. v prospech niektorých obchodných reťazcov a obchodníkov, ktorí chcú systém zneužívať. Včera ste tu vystúpili k zákonu o veterinárnej starostlivosti a z tohto miesta ste povedali, že každý poslanec snáď pozná, čo je potravina živočíšneho pôvodu a čo potravina. Ja som po obede, priznám sa, od ostatných občanov dostal niekoľko otázok, že aký je ten rozdiel. Tak ja som na túto otázku odpovedať nevedel, ale ja by som sa vás rád spýtal, aby ste vystúpili a vysvetlili. Potravina živočíšneho pôvodu podľa prílohy č. 1 k zákonu, ktorý sme včera schválili, je aj mäso? Alebo mleté mäso a mlieko? Vysvetlite mi, aký je rozdiel medzi kategóriou mäsa v potravine živočíšneho pôvodu v zákone, ktorý Národná rada včera schválila, a v tomto zákone, či sa to vôbec poníma. Zároveň by som chcel tiež dodať a poukázať na niektoré skutočnosti. Samozrejme, zavádzate prísnejší trest do tých 50 mil. korún, tam sa asi zhodneme, lebo ten návrh je totožný s tým alebo aj s tou predstavou, ktorá bola aj moja, aj klubu SMK. Ale ťažko súhlasiť s tým, s novelou v § 19 ods. 3, kde zavádzate možnosť, citujem: „Ak v súvislosti s opatreniami podľa ods. 1 bola uložená aj pokuta, môže orgán úradnej kontroly potravín podať obvodnému úradu podnet na zrušenie živnostenského oprávnenia.“ Mám dojem, že takéto riešenie je absolútne protiústavné. Za ten istý prehrešok dať dvakrát pokutu a sankciu, to asi nie je možné. Nemá to logiku, pokiaľ to dá inšpektor alebo úrad vykonávajúci kontrolu po prvom prípade, po desiatom prípade? Otvárame priestor na korupciu, čo by sme nemali robiť a mal byť zákon jasný a jasne definovať ciele. Taktiež musím úprimne povedať, že takéto pravidlá, ktoré sú tu stanovené, sa ťažko dajú vykonávať. Preto budem navrhovať v priebehu ďalšieho konania vo výboroch niekoľko pozmeňujúcich zmien, ktoré budú smerovať k tomu, aby tento zákon bol špecifikovaný do jednoznačnej polohy a od toho bude závisieť aj stanovisko klubu SMK, ako budeme vystupovať v tomto prípade a akým spôsobom zaujmeme hlasovanie v konečnom dôsledku. Dámy a páni, aj ja apelujem na vás, zoberte si zákon o veterinárnej starostlivosti, ktorý Národná rada včera schválila. Prejdite si sankcie za potraviny živočíšneho pôvodu, za prehrešky, ktoré sme tam schválili. Sú obrovské disparity. Kým zákon, ktorý Národná rada včera schválila s trestom 20-tis. korún, tento návrh zákona z tej istej dielne navrhuje sankciu 30 mil. korún. A keď to majú vykonávať tí istí inšpektori, tak bude s tým obrovský problém pri jeho vykonávaní, nehovoriac o tom, že inšpektorovi dávame voľné pole pôsobnosti a pre konkurenčný boj živnú pôdu nato, aby zneužívali tieto dva zákony a nebude slúžiť v prospech občanov tejto krajiny, ale v prospech niektorých obchodníkov a obchodných domov, ktoré to budú zneužívať na svoje účely. Preto vás žiadam, aby ste zvážili vôbec, či tento návrh zákona nestiahnete z rokovania a upravíte tak, aby korešpondoval už zo včera schváleným zákonom, aby jednotne tvoril jeden kompaktný celok, bez čoho poriadok v oblasti potravín nebude. A to, ako sa postupuje, je jasným príkladom, že z mesiaca na mesiac za posledné 4 mesiace počet vyskytnutých nedostatkov v obchodných reťazcoch stúpa. Dospeli sme do tej úrovne, že november má štatistický ukazovateľ viac ako 42 % nedostatkov zistených inšpektormi v obchodnom reťazci. Ja si myslím, že takýto stav nie je udržateľný v podmienkach Slovenskej republiky, a preto vás žiadam, dámy a páni aj z koalície, robme takú politiku, ktorá zabezpečí bezpečnosť potravín a zdravie občanov tejto krajiny. A nezaveďme nesystémové riešenie a chaos do právneho poriadku Slovenskej republiky. Ďakujem pekne. (Potlesk.)